《西海门》
清代·汪天与

鸟道直穿云，不假盘旋上。有时膝代足，手扪那容杖。

目眩怯回头，坐稳时一放。精神犹惚恍，心胸为涤荡。

力竭到峰巅，平衍神忽王。亟趋西海门，路转光明藏。

千峰划然开，紫翠呈万状。夕阳在西麓，倒射芙蓉幛。

谁为问巨灵，仙窟何年创？石床置碧霄，玉屏列丹嶂。

云峦一万重，三神山在望。何须蹑仙踪，且快兹游壮。

作者简介：汪天与，字苍孚，号畏斋，仪徵籍歙县人。历官刑部郎中。有《沐青楼集》。